
1. Yn dilyn sgyrsiau e-bost gyda Zoë Keens, Prif Weithredwr REToday, ac arweinwyr pwnc CGM yng Nghymru,  penderfynwyd dirwyn i ben ein cynllun i gyfieithu ac addasu adnoddau Gwrth-hiliol CGM y Free Churches Group (FCG).  Ni lwyddodd staff REToday i gael y fersiwn Saesneg wedi ei dderbyn gan dîm adnoddau Hwb Llywodraeth Cymru a doeddwn i na’r cyrff cyllidol oedd am fod yn gyfrifol am ariannu’r cyfieithiad/addasiad yn barod i gyfieithu’r adnoddau fel yr oeddynt onibai eu bod yn cael eu derbyn gan arbenigwyr addysg tîm Hwb a CYSAGauC.  Diweddglo siomedig felly i gynllun sydd wedi bod yn rhygnu ymlaen ers dros pedair blynedd.

2. Mae Taith - rhaglen gyfnewid ryngwladol Llywodraeth Cymru ar gyfer dysgu - yn darparu cyfleoedd i ddysgwyr, pobl ifanc a staff ym mhob math o leoliad addysg ac ieuenctid deithio dramor i ddysgu, yn ogystal â chaniatáu i sefydliadau wahodd eu partneriaid rhyngwladol i ddod i ymweld â Chymru.  Ers ei lansio ym mis Chwefror y llynedd, mae Taith wedi galluogi:
· cyfleoedd i dros 11,000 o bobl deithio a dysgu drwy deithiau cyfnewid a all drawsnewid bywydau pobl,
· teithiau cyfnewid rhwng Cymru a mwy na 90 o wledydd,
· 142 o brosiectau sy'n cynnwys mwy na 150 o sefydliadau o bob awdurdod lleol yng Nghymru.
Un grŵp o bobl ifanc sydd wedi elwa ar gyllid Taith yw disgyblion o Ysgol Gynradd Oak Field yn y Barri a deithiodd i Murcia yn Sbaen i gymryd rhan mewn ystod o weithgareddau addysgol, gan gynnwys gweithgareddau i fagu eu hyder, ar y cyd â'u cyfoedion yn Sbaen.  Kelly Bladon, sy’n athrawes yn yr ysgol a wnaeth gais am y cyllid a alluogodd 30 o blant 9-11 oed i gymryd rhan. A dyna’r tro cyntaf i lawer ohonynt adael Cymru. Dywedodd Kelly, ‘Pwrpas y daith hon oedd sicrhau bod gan y disgyblion uchelgeisiau ar gyfer eu bywyd. Oherwydd allwch chi ddim anelu at rywbeth os nad ydych chi erioed wedi'i brofi. Roedd hi'n gyfle iddyn nhw weld bod cymaint mwy yn y byd.’











